
Parlamentul României

Camera Deputaţilor

Comisia pentru muncă şi protecţie socială
	Bucureşti,
	15 iunie 2021

	Nr.
	4c-9/110


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru completarea Legii nr.153/2017 privind salarizarea personalului plătit din fonduri publice, trimis Comisiei pentru muncă şi protecţie socială pentru dezbatere pe fond, în procedură obişnuită, cu adresa nr.PLx 32/2020  din 17 februarie 2020.
PREŞEDINTE,
OANA SILVIA ŢOIU

Parlamentul României

Camera Deputaţilor

Comisia pentru muncă şi protecţie socială
	Bucureşti,
	15 iunie 2021

	Nr.
	4c-9/110


R A P O R T

asupra proiectului de Lege pentru completarea Legii nr.153/2017 privind salarizarea personalului plătit din fonduri publice 

În temeiul art.94 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr.PLx 32/2020 din 17 februarie 2020, cu dezbaterea pe fond, în procedură obişnuită, a proiectului de Lege pentru completarea Legii nr.153/2017 privind salarizarea personalului plătit din fonduri publice.
Proiectul de lege are ca obiect de reglementare completarea art.38 din Legea-cadru nr.153/2017, urmărindu-se ca salariile de bază ale personalului Academiei de Ştiinţe Agricole şi Silvice „Gheorghe Ionescu-Şişeşti” şi ale personalului din unităţile de cercetare-dezvoltare subordonate acesteia să fie stabilite la nivelul salariilor de bază prevăzute pentru aceste categorii de personal pentru anul 2022.
Proiectul de lege a fost adoptat de Senat, în calitate de primă Cameră sesizată, în şedinţa din 10 februarie 2020, ca urmare a depăşirii termenului de adoptare, potrivit art.75 alin.(2) teza a III-a din Constituția României, republicată.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.890/18.10.2019)

· avizul negativ al Consiliului Economic şi Social (nr.5232/10.10.2019)

· avizul favorabil al Comisiei pentru învăţământ 
(nr.4c-11/58/25.02.2020)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/67/26.02.2020)

· avizul favorabil al Comisiei pentru egalitatea de şanse pentru femei şi bărbaţi (transmis în 10.03.2020)

· avizul negativ al Comisiei juridice, de disciplină şi imunităţi (transmis în 13.05.2021)

· punctul de vedere, negativ, al Guvernului (nr.981/DPSG/10.06.2020).

La dezbaterile care au avut loc în şedinţa comisiei din 8 iunie 2021  a participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare, dl Cătălin Boboc, Secretar de Stat în cadrul Ministerului Muncii şi Protecţiei Sociale.
La lucrări şi-au înregistrat prezenţa 20 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi. 

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.91 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor asupra proiectului de lege şi a documentelor conexe, membrii comisiei au hotărât transmiterea către Plenul Camerei Deputaţilor a prezentului raport, de respingere a proiectului de lege, din următoarele considerente:
Potrivit art. 23 din Legea nr. 45/2009 privind organizarea şi funcţionarea Academiei de Ştiinţe Agricole şi Silvice "Gheorghe Ionescu- Şişeşti” şi a sistemului de cercetare-dezvoltare din domeniile agriculturii, silviculturii şi industriei alimentare, salarizarea personalului din aparatul de lucru propriu al ASAS se face potrivit dispoziţiilor legale aplicabile personalului din sectorul bugetar.

Începând cu luna iulie 2017, salarizarea personalului bugetar se stabileşte potrivit Legii-cadru nr. 153/2017, în care se precizează, la art. 1 alin. (3), că drepturile salariale ale personalului plătit din fonduri publice sunt şi rămân, în mod exclusiv, cele prevăzute de această lege.

Astfel, potrivit art. 38 din Legea-cadru, începând cu data de 1 iulie s-au păstrat drepturile salariale ale personalului ASAS şi din unităţile de cercetare-dezvoltare subordonate aferente lunii iunie 2017, în măsura în care personalul a ocupat aceeaşi funcţie şi şi-a desfăşurat activitatea în aceleaşi condiţii, iar începând cu luna ianuarie 2018, cuantumul salariilor de bază, precum şi cuantumul sporurilor avute în luna decembrie 2017, au fost majorate cu 25%.

Potrivit aceluiaşi articol, începând cu anul 2019, salariile de bază ale personalului din cadrul ASAS şi din unităţile de cercetare-dezvoltare subordonate au fost majorate cu 1/4 din diferenţa dintre salariul de bază prevăzut de lege pentru anul 2022 şi salariul de bază avut în luna decembrie 2018.

Prin urmare, personalul din cadrul ASAS şi din unităţile de cercetare- dezvoltare subordonate parcurg aceleaşi etape de salarizare, în aplicarea Legii-cadru ca şi personalul din cadrul celorlalte instituţii de acelaşi nivel, cum ar fi Academia Română, Academia de Ştiinţe Medicale, etc., ajungând în anul 2022 la acelaşi nivel de salarizare pentru aceeaşi funcţie, eliminându-se astfel toate discrepanţele salariale existente înainte de aplicarea Legii-cadru nr. 153/2017.

Propunerea de modificare a salariilor personalului din cadrul ASAS şi din unităţile de cercetare-dezvoltare subordonate, la nivelul salariilor de bază prevăzute de lege pentru anul 2022, ar conduce la o discriminare salarială între aceşti angajaţi şi personalul din cadrul Academiei Române, Academiei de Ştiinţe Medicale, etc., precum şi faţă de toate celelalte categorii de personal bugetar care beneficiază de aplicarea etapizată a legii salarizării.


PREŞEDINTE,



SECRETAR,


Oana Silvia Ţoiu


Tudor Polak

Întocmit, 

Şef birou Lidia Vlădescu

Consilier parlamentar Camelia Revenco

